**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL ŽEMĖS SKLYPO, ESANČIO MOKYKLOS G. 5, skuodo MIESTE, žemės sklypo dalių plano tvirtinimo**

2025 m. kovo 14 d. Nr. T10-67

Skuodas

**1. Parengto sprendimo projekto tikslas ir uždaviniai.**

Šio sprendimo tikslas – patvirtinti VĮ Žemės ūkio duomenų centro Žemės tvarkymo ir geodezijos departamento Kauno žemėtvarkos ir geodezijos skyriaus 2024 m. spalio 31 d. parengtą žemės sklypo (unikalus Nr. 4400-0326-5427, kadastro Nr. 7550/0005:164), esančio Mokyklos g. 5, Skuodo mieste (toliau – Žemės sklypas), dalių planą M 1:500, kuriame išskirtos statiniams eksploatuoti reikalingos žemės sklypo dalys ir nustatytas šių dalių plotas, nes gautas Nacionalinės žemės tarnybos prie Aplinkos ministerijos 2025 m. kovo 4 d. raštas Nr. 1SD-24871-(15.4.48 Mr.) „Dėl informacijos pateikimo“, kartu su suderintu žemės sklypo dalių planu.

**2. Siūlomos teisinio reguliavimo nuostatos.**

Skuodo rajono savivaldybė patikėjimo teise valdo 0,6549 ha Žemės sklypą, kurio paskirtis yra kitos paskirties žemė, o naudojimo būdas – komercinės paskirties objektų teritorijos bei susisiekimo ir inžinerinių komunikacijų aptarnavimo objektų teritorijos.

Lietuvos Respublikos vietos savivaldos įstatymo 7 straipsnio 9 punkte nurodyta, kad savivaldybei priskirtos valstybinės žemės ir kito valstybės turto valdymas, naudojimas ir disponavimas juo patikėjimo teise; 15 straipsnio 2 dalies 20 punkte nustatyta, kad išimtinė savivaldybės tarybos funkcija – sprendimų dėl savivaldybei patikėjimo teise perduotos valstybinės žemės valdymo, naudojimo ir disponavimo ja priėmimas.

Žemės įstatymo 7 straipsnio 1 dalies 2 punkte nurodyta, kad valstybinės žemės patikėjimo teisės subjektai (patikėtiniai) yra  savivaldybės – savivaldybės teritorijoje esančių miestų ir miestelių teritorijų ribose valstybinės žemės, perduotos Vyriausybės nutarimu.

Kitos paskirties valstybinės žemės sklypų pardavimo ir nuomos taisyklių, patvirtintų Lietuvos Respublikos Vyriausybės 1999 m. kovo 9 d. nutarimu Nr. 260 „Dėl kitos paskirties valstybinės žemės sklypų pardavimo ir nuomos taisyklių patvirtinimo“ (toliau – Taisyklės), 12.3 papunktyje įvardinta, kad kai pagal teritorijų planavimo dokumentą ar žemės valdos projektą keliems savarankiškai funkcionuojantiems statiniams ar įrenginiams su priklausiniais, Nekilnojamojo turto registre įregistruotiems atskirais objektais (pagrindiniais daiktais), eksploatuoti formuojamas (suformuotas) vienas valstybinės žemės sklypas, Aplinkos ministro nustatyta tvarka rengiamame (parengtame) žemės sklypo plane išskiriamos kiekvienam savarankiškai funkcionuojančiam statiniui ar įrenginiui su priklausiniais eksploatuoti reikalingos žemės sklypo dalys ir nustatomas šių dalių plotas, išskyrus atvejus, kai žemės sklypo dalių, kurių reikia statiniui ar įrenginiui su priklausiniais eksploatuoti, plotas nustatytas teritorijų planavimo dokumente ar žemės valdos projekte.

Kitos paskirties valstybinės žemės sklypų, parduodamų ar išnuomojamų ne aukciono būdu administravimo metodikos, patvirtintos Lietuvos Respublikos aplinkos ministro 2024m. liepos 21 d. įsakymu Nr. D1-247 ,,Dėl kitos paskirties valstybinės žemės sklypų, parduodamų ar išnuomojamų ne aukciono būdu, administravimo metodikos patvirtinimo“ (toliau – Metodika) 21 punkte išvardinti veiksmai kokius turi atlikti valstybinės žemės patikėtinis, tai yra per 20 darbo dienų nuo pateikimo įvertina jam pateiktą žemės sklypo dalių planą ir jame nurodytus sprendinius: ar žemės sklypo dalys ir, jei poreikis yra, – bendrojo naudojimo plotas, atitinka Metodikos 15 punkte nurodytus kriterijus; ar nepažeidžiami žemės sklypo teisėtų naudotojų teisės ir teisėti interesai bei viešasis interesas; ar pateiktas žemės sklypo dalių planas atitinka Metodikos 17–18 punktų reikalavimus; įvertina, ar pagrįstos Metodikos 19 punkte nurodytų asmenų atsisakymo derinti sprendinius dėl valstybinės žemės sklypo dalių priežastys, ar pagrįstos neatsižvelgimo į Metodikos 20 punkte nurodytų asmenų pateiktas pastabas ir pasiūlymus priežastys.

Žemės sklypo dalių planas tvirtinamas valstybinės žemės sklypo patikėtinio administraciniu sprendimu, kuris pateikiamas Metodikos 19.1, 19.3 papunkčiuose ir 20 punkte nurodytiems asmenims Metodikos 20 punkte nustatytais būdais. Jei valstybinės žemės patikėtinis atsisako tvirtinti jam pateiktą žemės sklypo dalių planą, jis privalo atsisakymą išsamiai pagrįsti priimtame administraciniame sprendime. Administraciniame sprendime nurodoma jo apskundimo tvarka.

**3. Laukiami rezultatai**.

Patvirtinus Žemės sklypo dalių planą pastatų savininkas galės teikti prašymą Nacionalinei žemės tarnybai prie Aplinkos ministerijos dėl žemės sklypo privatizavimo.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšos nereikalingos.

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Jolanta Juškienė.