PATVIRTINTA

Skuodo rajono savivaldybės tarybos

2025 m. kovo d. sprendimu Nr. T9-

**SKUODO RAJONO SAVIVALDYBĖS NARKOTIKŲ KONTROLĖS KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Skuodo rajono savivaldybės (toliau – Savivaldybės) narkotikų kontrolės komisijos (toliau – Komisijos) nuostatai (toliau – nuostatai) reglamentuoja Komisijos uždavinius, funkcijas, teises ir darbo organizavimo tvarką.

2. Komisija koordinuoja narkotikų kontrolės ir narkomanijos prevencijos veiksmus Savivaldybės teritorijoje.

3. Komisija savo darbe vadovaujasi Lietuvos Respublikos Konstitucija, įstatymais, kitais Lietuvos Respublikos Seimo priimtais teisės aktais, Respublikos Prezidento dekretais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais, taip pat šiais nuostatais, parengtais pagal Pavyzdinius savivaldybių narkotikų kontrolės komisijų nuostatus.

4. Komisijos veiklą techniškai aptarnauja Savivaldybės administracija.

**II SKYRIUS**

**KOMISIJOS TIKSLAS, UŽDAVINIAI IR FUNKCIJOS**

5. Komisijos tikslas – narkotikų kontrolės ir narkomanijos prevencijos veiksmų koordinavimas, tarpinstitucinis bendradarbiavimas, savivaldybės strateginių priemonių šioje srityje įgyvendinimas.

6. Pagrindinis Komisijos uždavinys – vykdant valstybės narkotikų kontrolės ir narkomanijos prevencijos politiką, koordinuoti narkotikų kontrolės ir narkomanijos prevencijos veiksmus Skuodo rajono savivaldybės teritorijoje.

7. Įgyvendindama savo pagrindinį uždavinį, Komisija atlieka šias funkcijas:

7.1. gauna informaciją iš savivaldybių ir valstybės institucijų, įstaigų, nevyriausybinių ir tarptautinių organizacijų narkomanijos prevencijos, gydymo, reabilitacijos, narkotinių ir psichotropinių medžiagų apyvartos kontrolės klausimais, bendradarbiauja su jomis;

7.2. organizuoja Savivaldybės ir valstybės institucijoms bei įstaigoms pasitarimus, seminarus ir mokymą aktualiais narkotikų kontrolės ir narkomanijos prevencijos klausimais;

7.3. analizuoja gaunamus iš suinteresuotų Savivaldybės ir valstybės institucijų bei įstaigų, nevyriausybinių organizacijų statistikos duomenis apie psichotropinių medžiagų apyvartą ir kontrolę;

7.4. vertina, kaip vykdomos narkotikų kontrolės, narkomanijos prevencijos priemonės gydymo, švietimo, socialinės rūpybos įstaigose, rūpinasi, kad sergantys priklausomybe nuo narkotinių ir psichotropinių medžiagų pasveiktų ir integruotųsi į visuomenę;

7.5. teikia informaciją ir pasiūlymus narkotikų kontrolės ir narkomanijos prevencijos klausimais Savivaldybės ir valstybės institucijoms, įstaigoms, visuomenės informavimo priemonėms, nevyriausybinėmis organizacijoms, Vyriausybinei narkotikų kontrolės komisijai;

7.6. rengia narkotikų kontrolės ir narkomanijos prevencijos Savivaldybės teritorijoje priemonių planą, vykstančių procesų analizę, veiklos ataskaitą;

7.7. informuoja Savivaldybės tarybą apie savo veiklą ne rečiau kaip kartą per metus.

**III SKYRIUS**

**KOMISIJOS TEISĖS**

8. Komisija turi teisę:

8.1. teikti Vyriausybinei narkotikų kontrolės komisijai, Savivaldybės tarybai, merui, administracijos direktoriui, suinteresuotoms institucijoms pasiūlymus ir rekomendacijas narkotikų kontrolės ir narkomanijos prevencijos klausimais;

8.2. gauti informaciją jos kompetencijai skirtais klausimais iš savivaldybių ir valstybės institucijų, įstaigų, nevyriausybinių organizacijų, Vyriausybinės narkotikų kontrolės komisijos;

8.3. dalyvauti Savivaldybės ir šalies renginiuose narkotikų kontrolės ir narkomanijos prevencijos klausimais;

8.4. teikti pasiūlymus, rekomendacijas, kaip gerinti narkotikų kontrolę, narkomanijos prevenciją ir reabilitaciją Savivaldybės teritorijoje;

8.5. kviesti į Komisijos posėdžius Savivaldybės administracijos struktūrinių padalinių, seniūnijų, suinteresuotų įstaigų ir organizacijų vadovus bei specialistus, rengti išvažiuojamuosius posėdžius.

**IV SKYRIUS**

**KOMISIJOS SUDĖTIS IR DARBO ORGANIZAVIMAS**

9. Komisija sudaroma Savivaldybės tarybos sprendimu 3 metams. Komisijos narys gali eiti pareigas ne ilgiau kaip dvi kadencijas iš eilės.

10. Komisija sudaroma iš Savivaldybės ir valstybės institucijų bei įstaigų pasiūlytų atstovų – iš 14 narių. Komisijos nariai yra sveikatos, švietimo, socialinių įstaigų, vaikų teisių apsaugos tarnybos, Savivaldybės švietimo padalinių, policijos, nevyriausybinių organizacijų ar institucijos, galinčios atlikti narkotikų kontrolę, organizuoti gydymą, reabilitaciją, vykdyti narkomanijos prevenciją bendruomenėje, atstovai, taip pat kiti specialistai.

11. Komisijos pirmininku ir jo pavaduotoju Savivaldybės taryba skiria asmenis, turinčius aukštąjį išsilavinimą ir administracinio darbo stažą. Savivaldybės taryba sudaro Komisiją ir priima sprendimą dėl pirmininko ir pavaduotojo kandidatūrų. Savivaldybės taryba įgalioja Komisijos pirmininką pasirašyti raštus Komisijos kompetencijai skirtais klausimais.

12. Komisijos pirmininkas:

12.1. organizuoja Komisijos darbą ir atsako už jos veiklą;

12.2. pirmininkauja Komisijos posėdžiuose;

12.3. gali pareikalauti savo vardu informacijos iš įstaigų ir organizacijų, susijusių su Komisijos darbu;

12.4. informuoja Savivaldybės tarybą apie narkotikų ir alkoholio kontrolę, taip pat apie narkomanijos ir alkoholizmo prevenciją.

13. Jeigu Komisijos pirmininko nėra, jo pareigas eina Komisijos pirmininko pavaduotojas.

14. Bendru Komisijos nutarimu iš Komisijos narių paskiriamas Komisijos sekretorius.

15. Komisijos sprendimai priimami posėdyje dalyvaujančių Komisijos narių balsų dauguma. Jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų „už“ gauta tiek pat, kiek „prieš“, taip pat kai balsų „už“ gauta tiek pat, kiek „prieš“ ir susilaikiusiųjų kartu sudėjus), balsuojama dar kartą. Jeigu balsavus dar kartą balsai pasiskirsto po lygiai, daroma 5–10 minučių pertrauka ir balsuojama trečią kartą. Jei balsavus trečią kartą balsai pasiskirsto po lygiai, balsavimą lemia posėdžio pirmininko balsas.

16. Komisijos posėdžiai protokoluojami. Protokolus rašo Komisijos sekretorius, pasirašo Komisijos pirmininkas ir sekretorius.

17. Spręsdami klausimus, susijusius su asmens sveikatos priežiūra, Komisijos nariai privalo laikytis medicinos etikos ir asmens medicininės paslapties konfidencialumo reikalavimų, socialinio darbo etikos, kitų principų, nežeminančių žmogaus orumo ir bendrųjų etikos normų.

18. Komisijos nariai atsako už savo veiką ir sprendimus, priimtus komisijoje teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_