**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS FINANSINĖS PARAMOS PIRMĄJĮ BŪSTĄ ĮSIGYJANČIOMS JAUNOMS ŠEIMOMS SKYRIMO TVARKOS APRAŠO PATVIRTINIMO**

2025 m. kovo 19 d. Nr. T10-88

Skuodas

**1. Parengto sprendimo projekto tikslai, uždaviniai.**

Skuodo rajono savivaldybės aktuali problema – gyventojų mažėjimas, kurį nulemia neigiama natūrali gyventojų kaita ir migracijos procesas. Parengto Skuodo rajono savivaldybės tarybos sprendimo projekto tikslas yra skatinti grįžti, įsikurti ir gyventi, sudarant palankesnes sąlygas jaunoms šeimoms, kurios, pasinaudojusios finansine paskata pagal Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymą, Skuodo rajono savivaldybėje įsigijo pirmąjį būstą ir nori pasinaudoti Skuodo rajono savivaldybės teikiama finansine parama būsto kredito daliai apmokėti.

Skuodo rajono savivaldybės finansinės paramos pirmąjį būstą įsigyjančioms jaunoms šeimoms skyrimo tvarkos aprašas nustato finansinės [paramos](http://litlex.molsav.lt/LL.DLL?Tekstas=1?Id=185903&Zd=Lietuvos%2BRespublikos%2Bparamos%2Bb%FBstui%2B%E1sigyti%2Bar%2Bi%F0sinuomoti%2B%E1statymas%2B&BF=4#9z) jaunoms šeimoms, įsigyjančioms pirmąjį [būstą](http://litlex.molsav.lt/LL.DLL?Tekstas=1?Id=185903&Zd=Lietuvos%2BRespublikos%2Bparamos%2Bb%FBstui%2B%E1sigyti%2Bar%2Bi%F0sinuomoti%2B%E1statymas%2B&BF=4#10z) Skuodo rajono savivaldybės teritorijoje, teikimo sąlygas, tvarką ir jos finansavimą. Aprašo nuostatos taikomas jaunoms šeimoms, kuriose kiekvienas iš sutuoktinių yra **iki 36 metų.** ~~ne vyresnis kaip 35 metų.~~ Įsigijusi pirmąjį būstą Skuodo rajono savivaldybės teritorijoje, jauna šeima įsipareigoja pirmuosius 5 metus nuo nuosavybės teisės į būstą įregistravimo Nekilnojamojo turto registre dienos būti deklaravusi gyvenamąją vietą įsigytame būste. Finansinės paramos dydis jaunai šeimai – 10 procentų būsto kredito pirmajam būstui įsigyti sumos, bet ne daugiau kaip 5 tūkstančiai eurų.

**2. Siūlomos teisinio reguliavimo nuostatos.**

Sprendimo projektas parengtas vadovaujantis Lietuvos Respublikos vietos savivaldos įstatymo 15 straipsnio 2 dalies 30 punktu, Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymo 4 straipsnio 3 dalimi. Bendra finansinės paskatos ir finansinės paramos dalis negali būti didesnė negu 50 procentų įsigyjamo būsto vertės.

**3. Laukiami rezultatai.**

Patvirtinus Skuodo rajono savivaldybės finansinės paramos pirmąjį būstą įsigyjančioms jaunoms šeimoms skyrimo tvarkos aprašą, į Skuodo rajono savivaldybę būtų pritraukiamos jaunos šeimos, joms būtų sudarytos palankesnės finansinės galimybės apsirūpinti pirmuoju būstu, pagerinti gyvenimo sąlygas.

Neigiamų pasekmių nenumatoma.

**4. Lėšų poreikis sprendimui įgyvendinti.**

Finansinė parama finansuojama iš savivaldybės biudžeto 3.4.1.7 priemonės, S00.320 sąmatos lėšų, atsižvelgiant į atitinkamų metų savivaldybės biudžeto asignavimus.

Skuodo rajono savivaldybės tarybos 2025 m. vasario 27 d. sprendimu Nr. T9-25 „Dėl Skuodo rajono savivaldybės 2025–2027 metų biudžeto patvirtinimo“ šiai priemonei finansuoti numatyta 15 000 eurų.

**5.Sprendimo projekto autorius ir (ar) autorių grupė.**

Pranešėja – Socialinės paramos skyriaus vedėja Rasa Noreikienė

Rengėja – Socialinės paramos skyriaus vyriausioji specialistė Raivara Bendikienė.