**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL FUNKCIJŲ PERDAVIMO**

2025 m. kovo d.

Skuodas

**1. Parengto sprendimo projekto tikslas ir uždaviniai.**

Sprendimo tikslas – perduoti Klaipėdos miesto savivaldybės tarybai funkcijas sudaryti tarpusavyje besiribojančiose Skuodo ir Kretingos rajonų savivaldybėse arba per šių savivaldybių teritoriją į gretimą miesto savivaldybę vežamų keleivių maršrutus ir tvarkaraščius, teikti elektroninio bilieto sistemos diegimo (atsiskaitymo bekontakte bankine kortele integravimas) ir administravimo paslaugas, rengti ir teikti rekomendacijas, konsultacijas ir ekspertines išvadas dėl maršrutų ir tvarkaraščių sudarymo, administruoti bendrai vykdomą Europos Sąjungos (toliau – ES) finansinės paramos lėšomis finansuojamą ir į 2022–2030 m. Klaipėdos regiono plėtros planą įtrauktą projektą „Integruotos viešojo transporto sistemos diegimas Klaipėdos regione“, suteikti įgaliojimą nurodytas funkcijas vykdyti Klaipėdos miesto savivaldybės įgaliotai viešajai įstaigai „Klaipėdos keleivinis transportas“. Detali informacija apie viešajai įstaigai „Klaipėdos keleivinis transportas“ perduodamas funkcijas:

|  |  |  |
| --- | --- | --- |
| **Eil. Nr.** | **Viešųjų paslaugų teikimo administravimo Funkcija** | **Funkcijos turinys** |
| 1. | Tarpsavivaldybinio susisiekimo maršrutų ir tvarkaraščių jiems sudarymas | Bendrų Klaipėdos regiono viešojo transporto tarpsavivaldybinio susisiekimo maršrutų ir tvarkaraščių šiems maršrutams sukūrimas, jų planavimas. Sukurtų maršrutų ir tvarkaraščių koordinavimas, kad tvarkaraščiai vienas kito nedubliuotų ir būtų galima keleiviams patogiau persėsti iš vienų transporto priemonių į kitas.  Visų, bendroje Klaipėdos regiono viešojo transporto sistemoje dirbančių, transporto priemonių vaizdavimas realiu laiku.  Realaus viešojo transporto priemonių judėjimo ir atvykimo laiko į stoteles vaizdavimas tinklapyje.  Viešojo transporto tarpsavivaldybinio susisiekimo maršrutų tvarkaraščių sudarymas iki 4 kartų per kalendorinius metus. |
| 2. | Elektroninio bilieto sistemos diegimo ir administravimo paslaugų teikimas visuose maršrutuose | Bendros el. bilieto sistemos sukūrimas ir palaikymas, atsiskaitymo bekontakte bankine kortele integravimas (sąlygų atsiskaityti už važiavimą Klaipėdos regiono viešuoju transportu viena e. platforma sukūrimas).  Konsultavimas nuotoliniu būdu per 2 val. terminą darbo dienomis ir per 4 val. savaitgaliais. Fizinių įrangos gedimų šalinimas per 1 darbo dieną. |
| 3. | Rekomendacijų, konsultacijų ir ekspertinių išvadų teikimas dėl visų maršrutų organizavimo | Konsultavimas nuotoliniu būdu per 2 val. terminą darbo dienomis ir per 4 val. savaitgaliais. Iki 8 val. per mėnesį tarpsavivaldybinio susisiekimo maršrutų efektyvumo analizės ir rekomendacijų teikimas nuotolinių būdu.  Iki 8 val. per mėnesį rekomendacijų teikimas maršrutų planavimo nuotoliniu būdu. Klientų konsultavimas telefonu ir gyvai, Įgaliotinio klientų aptarnavimo centro darbo valandomis ir nustatyta tvarka. |
| 4. | Sutarties šalių bendrai vykdomo ES finansinės paramos lėšomis finansuojamo ir į 2022–2030 m. Klaipėdos regiono plėtros planą įtraukto projekto „Integruotos viešojo transporto sistemos diegimas Klaipėdos regione“ administravimas | ES projekto administravimas:paraiškos ES finansavimui gauti Klaipėdos regiono viešojo transporto sistemos sukūrimui teikimas Klaipėdos regiono savivaldybių (Įgaliotojų) vardu. |

**2. Siūlomos teisinio reguliavimo nuostatos.**

2024 m. gegužės 30 d. visų Klaipėdos regionui priklausančių savivaldybių tarybose buvo priimti sprendimai (Klaipėdos miesto savivaldybės tarybos sprendimas Nr. T2-142, Klaipėdos rajono savivaldybės tarybos sprendimas Nr. T11-262, Kretingos rajono savivaldybės tarybos sprendimas Nr. T2-210, Neringos savivaldybės tarybos sprendimas Nr. T1-150, Palangos miesto savivaldybės tarybos sprendimas Nr. T2-157, Skuodo rajono savivaldybės tarybos sprendimas Nr. T9-97, Šilutės rajono savivaldybės tarybos sprendimas Nr. T1-407) dėl 2023–2029 metų Klaipėdos regiono funkcinės zonos strategijos (toliau – KRFZS) patvirtinimo.

Vadovaujantis Tvarios miesto plėtros strategijų ir funkcinių zonų strategijų rengimo ir įgyvendinimo stebėsenos tvarkos aprašu, patvirtintu Lietuvos Respublikos vidaus reikalų ministro 2023 m. sausio 19 d. įsakymu Nr. 1V-30 „Dėl Tvarios miesto plėtros strategijų ir funkcinių zonų strategijų rengimo ir įgyvendinimo stebėsenos tvarkos aprašo patvirtinimo“, funkcinės zonos strategijos veiksmų plane nustatomi investiciniai ir neinvesticiniai veiksmai, o su kiekvienu investiciniu veiksmu turi būti susijęs bent vienas neinvesticinis veiksmas, sudarantis sąlygas savivaldybių bendram viešosios infrastruktūros naudojimui ir (ar) bendram viešosios paslaugos teikimui. Atsižvelgiant į tai, KRFZS numatyta įgyvendinti neinvesticinį veiksmą Nr. 1.1.1. „Sąlygų integruotai viešojo transporto sistemai diegti sudarymas Klaipėdos regione“ ir šešis investicinius veiksmus (projektus) Nr. 1.1.2.–1.1.7. (vienas iš jų yra ir projektas „Integruotos viešojo transporto sistemos diegimas Klaipėdos regione“, kurio vykdytoju numatytas VšĮ „Klaipėdos keleivinis transportas“). Sprendimo projektas susijęs su neinvesticinio veiksmo įgyvendinimu.

Lietuvos Respublikos savivaldos įstatyme (5 straipsnio, 4 dalis) numatyta, kad savivaldybė gali perduoti įgyvendinti administracinių ir viešųjų paslaugų funkcijas kitai savivaldybei abipusiu savivaldybių sutarimu sutarčių pagrindu. Viešojo administravimo įstatyme (5 straipsnio 1 dalies 1 punktas) numatyta, kad konkretūs viešojo administravimo įgaliojimai savivaldybių institucijoms gali būti suteikti tarybos priimtu teisės aktu, kai tame teisės akte, vadovaujantis įstatymu, reglamentuojančiu bendrą tam tikros visuomenės gyvenimo srities viešojo administravimo subjektų sudarymo ir veiklos tvarką, nurodomas veikiančio viešojo administravimo subjekto pavadinimas ir šiam subjektui nustatomi konkretūs viešojo administravimo įgaliojimai. Šiuo atveju viešojo administravimo įgaliojimai suteikiami viešajai įstaigai „Klaipėdos keleivinis transportas“ viešųjų paslaugų teikimo administravimui.

**3.** **Laukiami rezultatai.**

Priėmus sprendimą bus sudaryta galimybė įgyvendinti investicinius veiksmus – teikti projekto „Integruotos viešojo transporto sistemos diegimas Klaipėdos regione“ įgyvendinimo planą VšĮ Centrinei projektų valdymo agentūrai projekto finansavimui gauti, pradėti integruotos viešojo transporto sistemos diegimą Klaipėdos regione.

**4.** **Lėšų poreikis sprendimui įgyvendinti ir jų šaltiniai.**

Klaipėdos regiono funkcinės zonos strategijos (KRFZS) investiciniai veiksmai (projektai) finansuojami ES finansinės paramos lėšomis. KRFZS uždavinio Nr. 1.1. „ Plėtoti integruotą, gyventojų bei verslo poreikius atitinkančią, Klaipėdos regiono viešojo transporto sistemą“ įgyvendinimui numatyta 15 523 548,86 Eur: iš jų ES lėšos sudaro 13 194 314,93 Eur.

Su neinvesticiniais veiksmais susijusios išlaidos dengiamos savivaldybių biudžetų lėšomis. Šiuo atveju numatomos naujai įdiegtos Klaipėdos regiono viešojo transporto vieningos elektroninio bilieto sistemos administravimo išlaidos, kurias patirs VšĮ „Klaipėdos keleivinis transportas“. Planuojama Skuodo rajono savivaldybės išlaidų dalis – 38 676,00 Eur per metus. Detali informacija apie šias išlaidas pateikta Pavedimo sutarties projekto 2 priedo dalyje „Palaikymas, priežiūra, eksploatacija2“ (Pavedimo sutartis pridėta prie tarybos sprendimo projekto). Priedo „Investcijos1“ dalyje nurodytos išlaidos į planuojamą Savivaldybės 38 676,00 Eur išlaidų dalį neįskaičiuotos.

**5. Sprendimo projekto autorius ir (ar) autorių grupė.**

Pranešėja – Administracijos direktoriaus pavaduotoja Ona Malūkienė.

Rengėja – Statybos, investicijų ir turto valymo skyriaus vedėjo pavaduotoja Rasa Andriekienė.

Į posėdį kviesti UAB „Skuodo autobusai“ direktorių Rimantą Pabrėžą.