  PATVIRTINTA

Skuodo rajono savivaldybės tarybos

2025 m. kovo d. sprendimu Nr. T9-

**SKUODO RAJONO** **SODININKŲ BENDRIJŲ BENDROJO NAUDOJIMO ŽEMĖJE ESANČIŲ KELIŲ (GATVIŲ) PERDAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo rajono sodininkų bendrijų bendrojo naudojimo žemėje esančių kelių (gatvių) perdavimo tvarkos aprašas (toliau – Aprašas) reglamentuoja Skuodo rajono savivaldybės (toliau – Savivaldybė) teritorijoje registruotose sodininkų bendrijose (toliau – Sodininkų bendrijos) esančių kelių (gatvių) (toliau – keliai) perdavimo Savivaldybės nuosavybėn tvarką.
2. Apraše vartojamos sąvokos apibrėžtos Lietuvos Respublikos sodininkų bendrijų įstatyme, Lietuvos Respublikos kelių įstatyme.

**II SKYRIUS**

**KELIŲ PERĖMIMO BŪDAI**

3. Sodininkų bendrijos iniciatyva, Sodininkų bendrijos narių susirinkimo sprendimu ir Savivaldybės sutikimu keliai, kurių kadastriniai matavimai yra atlikti ir keliai įregistruoti Sodininkų bendrijos nuosavybės teise Nekilnojamojo turto registre, perleidžiami Savivaldybei nuosavybės teise sudarant sandorį.

4. Keliai, kurių kadastriniai matavimai nėra atlikti ir nėra tokiam inžineriniam statiniui suformuoto žemės sklypo, kelių kadastriniams matavimams ir įregistravimui skyrus tikslinį finansavimą iš valstybės biudžeto lėšų arba Savivaldybės biudžeto lėšų, Sodininkų bendrijos narių susirinkimo sprendimu Savivaldybė atlieka kelių kadastrinius matavimus ir Nekilnojamojo turto registre įregistruoja Savivaldybės nuosavybės teises, jeigu keliai atitinka šiuos reikalavimus:

4.1. kelio plotis yra ne mažesnis kaip 4,5 m;

4.2. kelias nesibaigia akligatviu, o jeigu baigiasi akligatviu, jame yra apsisukimo aikštelė, kurios forma ir matmenys nustatyti Lietuvos Respublikos aplinkos ministro tvirtinamuose statybos techniniuose reglamentuose;

4.3. ir jeigu kelias atitinka bent vieną iš šių papildomų reikalavimų:

4.3.1. kerta Sodininkų bendrijos teritoriją;

4.3.2. jame yra vietinės ar valstybinės reikšmės kelio sankryža arba Savivaldybės nuosavybės teise bendrijos teritorijoje valdomo kelio sankryža;

4.3.3. yra pagrindinis kitų bendrijos kelių atžvilgiu.

5. Kelio, kurio kadastriniai matavimai nėra atlikti ir nėra tokiam inžineriniam statiniui suformuoto žemės sklypo, tačiau kelias atitinka šio Aprašo 4 punkte nustatytus reikalavimus, Sodininkų bendrijos narių susirinkimo sprendimu nuosavybės teisė gali būti registruojama Nekilnojamojo turto registre Savivaldybei, jeigu įregistravimą ir kelio kadastrinius matavimus Savivaldybės biudžeto lėšomis atliko Savivaldybės administracija laikantis šios prioritetų tvarkos:

5.1. keliai, kuriais naudojasi ir ne Sodininkų bendrijos teritorijoje esančių žemės sklypų savininkai bei naudotojai (kai keliai atlieka tranzitinę funkciją);

5.2. keliai, kuriais naudojasi daugiau negu vienos Sodininkų bendrijos teritorijoje esančių žemės sklypų savininkai;

5.3. keliai, skirti aptarnauti Sodininkų bendrijas, kuriose ne mažiau kaip 30 procentų žemės sklypų savininkų yra gyvenamąją vietą šioje Sodininkų bendrijos teritorijoje deklaravę asmenys;

5.4. keliai, nepaminėti šios dalies 5.1–5.3 papunkčiuose.

**III SKYRIUS**

**SODININKŲ BENDRIJŲ PRAŠYMŲ TEIKIMAS**

6. Sodininkų bendrijos pirmininkas ar bendrijos visuotinio susirinkimo įgaliotas asmuo teikia Savivaldybės administracijos direktoriui prašymą (toliau – Prašymas) perduoti, įregistruoti kelią Savivaldybės nuosavybėn, prireikus jį papildo arba pakeičia.

7. Prašyme turi būti nurodyta:

7.1. informacija apie Sodininkų bendriją (pavadinimas, kodas, buveinės adresas, banko sąskaita (kai kelias perduodamas sandorio būdu), atstovo vardas, pavardė, kontaktiniai duomenys, atstovavimo teisę patvirtinantys dokumentai);

7.2. preliminarus prašomo perimti / įregistruoti Savivaldybės nuosavybėn kelio ilgis, plotis, tikslus gatvės pavadinimas, kiti techniniai parametrai (dangos būklė, inžineriniai tinklai), kelio duomenys (įrengimo vieta ir data, techninės charakteristikos), kita svarbi informacija.

8. Kartu su Prašymu pateikiami dokumentai:

8.1. Sodininkų bendrijos registracijos pažymėjimo kopiją;

8.2. Sodininkų bendrijos sprendimas perduoti Savivaldybei / įregistruoti Savivaldybės nuosavybėn kelią;

8.3. Lietuvos Respublikos nekilnojamojo turto kadastro nuostatų tvarka suformuota kelio kadastrinių matavimų byla, jeigu kadastriniai matavimai yra atlikti;

8.4. valstybės įmonės Registrų centro pažymėjimo apie nekilnojamojo daikto įregistravimą Nekilnojamojo turto registre kopija (originalas pateikiamas sudarant perdavimo–priėmimo aktą), jeigu kelias įregistruotas Sodininkų bendrijos nuosavybės teise Nekilnojamojo turto registre;

8.5. rašytinis Sodininkų bendrijos pirmininko ar bendrijos visuotinio susirinkimo įgalioto asmens patvirtinimas, kad dėl perduodamo kelio su trečiaisiais asmenimis nėra jokių teisminių ginčų, turtas nėra areštuotas, įkeistas ar kitaip apribotos Sodininkų bendrijos teisės disponuoti turtu.

**IV SKYRIUS**

**PRAŠYMŲ NAGRINĖJIMAS, KELIŲ PERDAVIMAS SAVIVALDYBĖS NUOSAVYBĖN**

9. Siūlomų perduoti kelių vertinimui Savivaldybės administracijos direktoriaus įsakymu sudaroma komisija (toliau – komisija), kuri išnagrinėja ir įvertina pateiktus dokumentus dėl jų atitikties šio aprašo 3–5 punktų reikalavimams.

10. Komisija sudaroma iš 5 narių – Savivaldybės administracijos valstybės tarnautojų ar darbuotojų, dirbančių pagal darbo sutartį, iš kurių paskiriamas pirmininkas. Komisijos sekretorius nėra komisijos narys.

11. Komisijos pagrindinė veiklos forma – posėdžiai. Posėdžiai yra teisėti, jeigu juose dalyvauja daugiau kaip pusė komisijos narių.

12. Komisijos sprendimai priimami dalyvaujančių komisijos narių balsų dauguma, o balsams pasiskirsčius po lygiai, sprendimą lemia komisijos pirmininko balsas.

13. Komisijos pirmininkas:

13.1. sušaukia komisijos posėdžius;

13.2. pasirašo komisijos posėdžių protokolus ir siūlymus Savivaldybės administracijos direktoriui.

14. Komisijos sekretorius:

14.1. konsultuoja Sodininkų bendrijų atstovus prašymų ir dokumentų pateikimo klausimais;

14.2. tikrina gautų dokumentų tinkamumą, informuoja pareiškėjus apie trūkstamus arba tikslintinus dokumentus bei nurodo juos pateikti arba patikslinti per 10 darbo dienų;

14.3. apibendrintą informaciją teikia komisijai;

14.4. protokoluoja komisijos posėdžius;

14.5. informuoja pareiškėjus apie priimtus sprendimus;

14.6. perduoda su komisijos sprendimais susijusius dokumentus ir medžiagą Savivaldybės administracijos skyriui.

15. Komisijos posėdis turi būti sušauktas ne vėliau kaip per 20 darbo dienų nuo Prašymo ar patikslinto Prašymo gavimo dienos;

16. Jei Komisija nustato, kad kelias neatitinka Aprašo 4–5 punktų reikalavimų, jo perdavimo / įregistravimo Savivaldybės nuosavybei procedūra negali būti atliekama. Tokiu atveju, komisijos sekretorius ne vėliau kaip per 10 dienų nuo komisijos sprendimo nepradėti kelio perdavimo / įregistravimo Savivaldybės nuosavybėn procedūros dienos, raštu informuoja Sodininkų bendrijos pirmininką ar bendrijos visuotinio susirinkimo įgaliotą asmenį apie atsisakymo išpirkti / perimti kelią motyvus.

17. Komisija, patikrinusi Prašymo, pateiktų dokumentų bei kelio atitiktį Aprašo nuostatoms, per 10 darbo dienų komisijos suformuotą siūlymą Savivaldybės tarybai dėl kelio perėmimo / registravimo Savivaldybės nuosavybėn, pateikia Savivaldybės administracijos Statybos, investicijų ir turto valdymo skyriui.

18. Savivaldybės administracijos Statybos, investicijų ir turto valdymo skyrius, gavęs Aprašo 16 punkte nurodytą siūlymą, artimiausiame Savivaldybės tarybos posėdyje teikia svarstyti sprendimo projektą dėl kelio perėmimo / įregistravimo Savivaldybės nuosavybėn ir apie priimtą Savivaldybės tarybos sprendimą informuoja Sodininkų bendrijos pirmininką ar bendrijos visuotinio susirinkimo įgaliotą asmenį.

19. Kai keliai atitinka Aprašo 3 punkte numatytus reikalavimus:

19.1. per 3 mėnesius nuo Savivaldybės tarybos sprendimo perimti kelią priėmimo dienos, su Sodininkų bendrija sudaroma notariškai patvirtinta kelio pirkimo–pardavimo sutartis ir pasirašomas kelio perdavimo–priėmimo aktas tarp Sodininkų bendrijos ir Savivaldybės tarybos įgalioto atstovo. Notaro paslaugas apmoka Savivaldybė;

19.2. kelio perėmimo kaina negali viršyti kelio kadastriniams matavimams, teisinei registracijai ir techninių dokumentų parengimui Sodininkų bendrijos patirtų ir jų lėšomis apmokėtų išlaidų.

20. Šio Aprašo 3 punkte numatytu atveju, sudarant kelio perėmimo pirkimo–pardavimo sandorį, kelio kadastriniams matavimams bei įregistravimui Savivaldybės nuosavybėn bus naudojamos Savivaldybė biudžeto lėšos.

**V SKYRIUS**

**BAIGIAMOSIOS NUOSTATOS**

21. Savivaldybės administracija iki einamųjų metų pabaigos perimtus kelius Savivaldybės tarybos sprendimu įtraukia į Savivaldybės vietinės reikšmės kelių (gatvių) sąrašą.

22. Ginčai, kylantys dėl kelių perdavimo / įregistravimo Savivaldybės nuosavybėn, sprendžiami Savivaldybės administracijos ir Sodininkų bendrijos susitarimu arba Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_