**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS TARYBOS 2024 M. GEGUŽĖS 30 D. SPRENDIMO NR. T9-113 „DĖL SKUODO RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLIŲ PATVIRTINIMO“ PAKEITIMO**

2025 m. kovo 20 d. Nr. T10-98

Skuodas

1. **Parengto sprendimo projekto tikslas ir uždaviniai.**

Nuo 2025 m. sausio 1 d. įsigaliojo nauja Lietuvos Respublikos želdynų įstatymo (toliau – Įstatymas) redakcija. Įstatyme pakeistos 5, 7, 8, 13, 22 ir 24 straipsnių nuostatos. Įgyvendinant anksčiau galiojantį Įstatymą kildavo problemos dėl savivaldybių vykdomosios institucijos atliekamų funkcijų, priklausomųjų želdynų kūrimo ir tvarkymo vadovaujantis tik teritorijų planavimo dokumentų sprendiniais, dėl saugotinų želdinių šalinimo, kai jie auga elektros tinklų, šilumos perdavimo tinklų, magistralinių dujotiekių ir naftotiekių apsaugos zonose, dėl želdinių atkuriamosios vertės kompensacijų skaičiavimo ir želdinių atkuriamosios vertės lėšų panaudojimo, prašymus dėl leidimo išdavimo valstybinėje žemėje galėdavo pateikti tik valstybinės žemės valdytojas.

**2. Siūlomos teisinio reguliavimo nuostatos.**

Įgyvendinant naujos redakcijos Įstatymo nuostatas, pakeista Įstatymo 5 straipsnio 2 dalies pirma pastraipa, nustatant, kad šioje dalyje nustatytas funkcijas be savivaldybių vykdomųjų institucijų gali vykdyti įgalioti savivaldybių administracijų direktoriai. Tai padės sumažinti krūvį savivaldybių merams, kuriems priskirta daug funkcijų, ir kurių vykdymą sunku užtikrinti vienam asmeniui atsižvelgiant į darbo krūvį, užimtumą, nedarbingumą, atostogas ar kitas su darbo organizavimu susijusias aplinkybes.

Pakeista Įstatymo 7 straipsnio 2 dalis, papildant, kad priklausomieji želdiniai kuriami vadovaujantis ne tik teritorijų planavimo dokumentų sprendiniais, bet ir statinių projektais. Šis pakeitimas leidžia išvengti interpretavimo, kad rengiamuose statinių projektuose priklausomieji želdynai gali būti nenumatomi, jei jie nebuvo suplanuoti teritorijų planavimo dokumentuose.

Neteko galios Įstatymo 13 straipsnio 2 dalies 1 punktas, kuris numatė išimtinius atvejus, kada tik energetikos objektų apsaugos zonose augančius saugotinus želdinius tvarkyti buvo galima be leidimo ar sprendimo. Ši išimtis panaikinta siekiant, kad tais atvejais, kai šiose teritorijose augantys želdiniai, savivaldybių sprendimais yra priskirti saugotiniems želdiniams, juos ketinant pašalinti būtų reikalingas savivaldybės leidimas. Įstatymo 13 straipsnio 10 dalis papildyta reikalavimu, kad medžius, kurių kamieno skersmuo 1,3 m aukštyje 12 ar daugiau centimetrų, augančius miestų gyvenamųjų vietovių požeminių inžinerinių tinklų apsaugos zonose ir ant pastatų dalių, būtų galima tvarkyti tik pateikus pranešimą savivaldybės vykdomai institucijai.

Įstatymo 13 straipsnio 3 dalies pakeitimai skatintų saugoti puvinio ar ligų pažeistus medžius, skaičiuojant jiems diferencijuotą atkuriamosios vertės sumą, diferencijuojant pagal pakenkimo laipsnį. Taip pat straipsnio dalis papildoma punktu, kuriuo nurodoma, kad atkuriamoji saugotinų želdinių vertė neskaičiuotina, kai tvarkomi botanikos sodai.

Pakeista Įstatymo 13 straipsnio 6 dalis yra suderinta su Žemės įstatymo nuostatomis, kurios apibrėžia žemės valdytojo ir žemės naudotojo sąvokas.

Įstatymo 13 straipsnio 9 dalis papildyta nuostata dėl želdinių atkuriamosios vertės siauresnio tikslinio kompensacijų lėšų naudojimo tiksliai nurodant darbus, kuriems būtų skirtos šios lėšos. Šis pakeitimas sudarys prielaidas atkurti daugiau pašalintų želdinių, didinti viešųjų želdynų plotus, o ne kitoms savivaldybių aplinkos apsaugos rėmimo specialiojoje programoje numatytoms priemonėms įgyvendinti, pvz.: aplinkos kokybės gerinimui, atliekų infrastruktūros plėtrai, bešeimininkių atliekų tvarkymui, visuomenės švietimui, monitoringo programoms ir kt.

**3.** **Laukiami rezultatai.**

Pakeitus Skuodo rajono savivaldybės želdynų ir želdinių apsaugos taisykles bus įgyvendinamos naujos redakcijos Įstatymo nuostatos.

**4.** **Lėšų poreikis sprendimui įgyvendinti ir jų šaltiniai.**

Sprendimui įgyvendinti lėšos nereikalingos.

**5. Sprendimo projekto autorius ir (ar) autorių grupė.**

Rengėja ir pranešėja – Statybos, investicijų ir turto valdymo skyriaus vyresnioji specialistė Živilė Vaserytė.